《冷庵为陈佥宪粹之作》
明代·祁顺

颍川先生富才行，生平不识亲权幸。义气遥横天地间，壮怀直与江湖迥。

屏除酿丽甘恬淡，咀嚼道腴知隽永。心田莹彻水不波，眼界分明冰作镜。

早年拜官居执法，铁面凝霜志何劲。列郡澄清使者车，一身廉肃天君令。

乌台地位高且寒，结庵占断深严境。松为栋宇柏为梁，梅竹森森二三径。

台前霜气侵人骨，四时常似隆冬景。不须赤脚踏层冰，袛用银床临露井。

公馀退食心洒然，半捲湘帘坐深省。宝镜瑶琴光陆离，玉壶秋月相辉映。

时磨古砚题冰茧，旋汲飞泉沦山茗。夜兴空怀剡曲船，冻尖呵彻中山颖。

词高白雪和者稀，星动寒芒色尤正。坐客无毡杜老吟，吴江枫落崔郎咏。

闻昔夏商衰替年，虐焰驱民政苛猛。帝遣伊周作霖雨，大旱来苏咸引领。

又闻春秋战国时，功利权谋恣炎横。天生孔孟正人心，多少昏冥为呼醒。

圣贤已远斯道在，一缕悠悠悬九鼎。回澜解倒非异人，只赖吾儒执其柄。

方今治化虽全盛，民力士风犹不竞。势利熏迷未易销，闾阎焚溺谁当拯。

先生抱道将有为，自是胸中常耿耿。愿言推此方寸丹，散向斯人济疲病。

黔黎奠枕古风回，天下忻然同一冷。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。